La 22a edició dels Premis se celebra a l'Auditori de Girona el dijous 5 de març a partir de les 21.00 h
El 33, iCat i La Xarxa transmetran conjuntament els Premis per primer cop
Els Premis Enderrock de la Música Catalana, que compten amb suport de l'ICEC i que enguany arrivben a la seva 22a edició, se celebren a partir de les 21.00 h de dijous 5 de març a l'Auditori de Girona, en un acte que inclourà una desena d'actuacions exclusives i que presidiran el president de la Generalitat de Catalunya i l'alcaldessa de Girona.
Al llarg de la nit es lliuraran un total de 30 guardons, 15 de votació popular i 10 atorgats per la crítica –pop-rock, cançó d'autor, urbanes, folk, jazz, clàssica i familiar–, a més de 5 premis especials en les categories d'Honor, a la Trajectòria, Estrella, Xesco Boix i Joan Trayter.
La gala mostrarà també la qualitat i diversitat musical del panorama català i estarà marcada per una desena d'actuacions exclusives d'alguns dels principals artistes del país que presenten nou material en directe o produccions estrenadfes expressament per a la gala com les de Sopa de Cabra, Blaumut, Gertrudis, Balkan Paradise Orchestra, Meritxell i Judit Neddermann, Koers, PAWN Gang + Lildami, Salvatge Cor + Maria Jaume Martorell i Smoking Souls.
L'actuació que obrirà la Nit Enderrock, no desvelada fins aquest moment, serà una versió de "El vol de l'home ocell" arranjada especialment pel mestre Francesc Cassú i interpretada per La Simfònica de Corda i Cobla de Catalunya, amb el tenor Roger Padullés a la veu i Martín Rodríguez Jr a la bateria, fill del recentment desaparegut baterista de Sangtraït, Rockson, Los Guardians del Pont i Barbablanca.
El record i homenatge al mític Martín Rodríguez, un dels músics de rock més populars de l'escena catalana, comptarà també amb la presència dels seus antics companys de grup.
L'altra actuació sorpresa serà la del bandautor terrassenc Miki Núñez acompanyat de la jove cantautora d'origen biscaí que viu a Catalunya, Maren.
El duet interpretarà per primer cop en directe la popular cançó "Escriurem" en format acústic i interpretada en català i basc.
Els Premis Enderrock 2020 seran lliurats per personalitats del món musical, teatral, cinèfil, periodístic i intel·lectual del país.
Enguany són més d'una trentena els artistes, músics, actors, escriptors o periodistes que pujaran a l'escenari a lliurar les preuades 'e'.
Per primer cop en la història dels guardons, la gala es retransmetrà en directe a través del canal 33, l'emissora musical iCat i la Xarxa de televisions i ràdios locals, gràcies a la coproducció de La Xarxa i la Corporació Catalana de Mitjans Audiovisuals, amb la col·laboració de Televisió de Girona.
A més, des de primera hora de la tarda el hall de l'Auditori de Girona comptarà amb la presència de Catalunya Ràdio que emetrà el programa "Estat de Gràcia", dirigit per Roger de Gràcia. iCat farà l'espai musical "Independents", amb Josep Martín".
A més, RAC1 realitzarà el seu programa "Islàndia", comandat per Albert Om.
I, finalment, l'emissora Els 40 també farà una selecció musical especial per als convidats a la gala dels Premis Enderrock.
La gala comptarà amb la presència del President de la Generalitat, Quim Torra, l'alcaldessa de Girona, Marta Madrenas, la consellera d'Agricultura, Teresa Jordà, el vicepresident del govern, Pere Aragonès, i el diputat de Cultura de la Diputació de Girona, Albert Piñeira, entre altres autoritats i representants del sector musical d'arreu dels Països Catalans.
La gala dels Premis Enderrock 2020 – XXII Premis de la Música Catalana serà avui epicentre del sector i acollirà les principals associacions amb representats de l'Acadèmia de la Música, l'Associació de Representants Promotors i Mànagers (ARC), l'Associació de Sales de Catalunya (ASACC), l'Associació de Productors i Editors Discogràfics (APECAT), l'Associació Musicat, Cases de la Música i el Consell Català de la SGAE, entre d'altres.
I, evidentment, també seran presents als Premis Enderrock de la Música Catalana un miler de músics, agents discogràfics, representants artístics, mànagers, promotors i programadors vinguts d'arreu del país.